བོད་རྗེ་ཞེ་གཉིས་པ་ལྷ་སྲས་དར་མ་འུ་དུམ་བཙན་ནི། ཡབ་རྒྱལ་པོ་ཁྲི་ལྡེ་སྲོང་བཙན་དང༌། ཡུམ་འབྲོ་བཟའ་ཁྲི་མོ་ལེགས་གཉིས་ཀྱི་སྲས་སུ་(སྤྱི་ལོ་༨༡༥)ལ་སྐུ་འཁྲུངས། བཙུན་མོ་ཚེ་སྤོང་བཟའ་བཙན་མོ་འཕན་དང་སྣ་ནམ་བཟའ་གཉིས་ཁབ་ཏུ་བཞེས་ཏེ་སྔ་མ་འོད་སྲུངས་དང་། ཕྱི་མ་ལ་ཡིད་རྟེན་འཁྲུངས། དབས་རྒྱལ་ཏོ་རེ། སྟག་རྣ་ཅན་སྤྲེལ་མགོ་དང༌། སྣ་ནམ་རྒྱལ་ཚ་ཁྲི་གསུམ། རྗེ་ཁྲ་མགོ་གཉིས་ཕྱི་ནང་གི་བློན་ཆེན་དུ་བསྐོས་ནས་ཆབ་སྲིད་བསྐྱངས། བཙན་པོ་འདི་ཁྲི་ལྡེ་སྲོང་བཙན་གྱི་བུ་ཆུང་ཤོས་དེ་ཡིན་ལ། མངའ་བདག་ཁྲི་རལ་བའི་གཅུང་པོ་ཡིན་པ་གོང་དུ་དྲངས་པ་ལྟར་ཡིན། ཐང་རྒྱལ་རབས་ཀྱི་ཡིག་ཆ་ཚལ་བའི་དེབ་དམར་དུ་དྲངས་པ་ལས་མེ་ཕོ་འབྲུག་ལ་བོད་ཀྱི་རྒྱལ་པོ་འདས། ལོ་དེ་ཉིད་ལ་གཅུང་ཐ་མུ་(དར་མ་) ཟེར་བ་རྒྱལ་སར་བསྐོས། ཞེས་བཀོད་ཡོད་པ་བཅས་ལས་གསལ་བར་ཤེས་ནུས་པ་ཞིག་ཡིན། དཔལ་སྤུངས་ཀ་ཐོག་རིག་འཛིན་ཚེ་དབང་ནོར་བུའི་གསུང་བོད་རྗེ་ལྷ་བཙན་པོའི་གདུང་རབས་ཚིག་ཉུང་དོན་གསལ་དུ། བོད་ཤིང་ལུག་ལོར་( ༨༡༥) འཁྲུངས་པར་གསུངས། འོ་ན་སྦ་བཞེད་དང་། མཁས་པའི་དགའ་སྟོན་སོགས་སུ་དར་མ་གཅེན་དང་རལ་བ་གཅུང་པོར་གསུངས་པ་ཇི་ལྟར་ཡིན་ཞེ་ན། དེ་ནི་དེ་སྔོན་ལོ་རྒྱུས་འབྲི་མཁན་མང་ཆེ་ཤོས་རང་རེའི་སྟོན་པ་ཚད་མ་འཛིན་མཁན་ཞེ་གཅིག་ཡིན་པ་དང་། རལ་པ་ཅན་བསྟན་པ་ལ་མཛད་རྗེས་ཆེ་བ་དང། ལྷ་སྲས་དར་མ་སྟེས་དབང་གིས་རང་རེའི་བསྟན་པ་ཉམས་གུད་སོང་པའི་རྒྱལ་རབས་ཀྱི་མཚམས་སུ་འཁེལ་བ་ལ་བརྟེན་ནས་སྟོད་སྨད་ཀྱི་དབྱེ་མཚམས་མངོན་གཟུགས་དོད་པོ་ཞིག་བྱེད་དགོས་སྟབས། དར་མ་དམའ་འབེབས་པ་དང་ཁྲི་རལ་གཟི་བརྗིད་འདོན་པའི་ཆེད། བོད་ཀྱི་སྲོལ་རྒྱུན་ལ་བུ་རྒན་པ་ཕའི་ཚབ་ཏུ་སྡོད་དགོས་པ་དེ་ཉིད་གོ་ལྡོག་ནས་བཤད་པ་ཙམ་ལས་དོན་དངོས་དང་མཐུན་པ་ཞིག་ཡིན་མིན་རང་རེའི་ལོ་རྒྱུས་གསར་རྙིང་ཀུན་གྱི་ནང་ནས་ད་ལྟར་ཁུངས་བཙན་ཤོས་སུ་རྩི་བའི་ཏུང་ཧོང་ཡིག་ཆ་ལ་གཟིགས་ན་ཤེས་ཐུབ་པ་ཞིག་ཡིན། དེ་སྔོན་ཆོས་ལ་ཞེན་པའི་ལོ་རྒྱུས་སྨྲ་བ་ཚོས་རྒྱལ་པོ་འདི་གཉིས་ཀྱི་འཁྲུངས་འདས་ལོ་ཚིགས་གོ་རིམ་བརྗེ་སྟབས་མ་བདེ་བའི་རྐྱེན་བྱས་ཏེ་ཁྲི་སྲོང་ལྡེའུ་བཙན་མན་ཆད་ཀྱི་འཁྲུངས་འདས་ལོ་ཚིགས་སྐོར་ལ་བཟོ་བཅོས་རྒྱག་དགོས་བྱུང་འདུག་ཀྱང་། རྫུན་གྱི་ཁུངས་བུ་ཇི་ཙམ་རིང་ནའང་། ཉིན་གཅིག་ཁུང་བརྟོལ་ངེས་ཡིན་པ་ལྟར། རྒྱ་བོད་ཀྱི་ཡིག་ཚང་མང་པོ་རྟོག་ཞིབ་དང་ཕྱོགས་བསྡོམས་བྱེད་མཁན་ཚོས། རྫུབ་རྐུབ་འདི་རིགས་རྫ་མའི་རྐུབ་བཞིན་བརྟོལ་འདུག་མིན་བོད་ཀྱི་ལོ་རྒྱུས་རྟོག་ཞིབ་ནན་པོ་བྱེད་མཁན་གྱི་གཟུར་གནས་དཔྱོད་ལྡན་ཞིག་ཡིན་ཕྱིན་ཆད་ཅེས་ཀྱང་མཁྱེན་ངེས་ཡིན། བཙན་པོ་དགུང་ལོ་ཉེར་བདུན་པ་ལྕགས་བྱ་སྤྱི་ལོ་(༨༤༡)ལོ་ནས་མེ་སྟག་(༨༤༦) བར་རྒྱལ་པོའི་ཁྲི་ལ་འཁོད་དེ་དེའི་རིང་ལ་བོད་ཀྱི་ཆོས་སྲིད་གཉིས་ཐད་ནས་འཕོ་འགྱུར་ཧ་ཅང་ཆེན་པོ་བྱུང་བའི་མཐར། བཙན་པོ་རང་གི་སྐུ་སྲོག་དང་བོད་རྒྱལ་ཁབ་ཆེན་པོའི་གཅིག་གྱུར་གྱི་རྒྱལ་རབས་གཉིས་ཀ་མཇུག་རྫོགས་པ་ཡིན་ཞིང་། དེའི་བྱུང་རིམ་སྙིང་པོ་དྲིལ་ནས་བཀོད་ན། དང་པོ་བཙན་པོ་འདི་ཉིད་ཁྲི་ལ་འཁོད་ནས་བསྟན་པ་ལ་སྲི་ཞུ་བྱས་ཚུལ་ནི། འབྲི་ལྷ་ཁང་དང་། བཙུན་པོ། བཙན་མོ། འཕན་གྱིས་ཡར་ལུང་དཔག་བསམ་ལྗོན་ཤིང་ཕུག་པོ་ཆེའི་ལྷ་ཁང་སོགས་གསར་བཞེངས་མཛད། ཐོག་མར་བསྟན་པ་རྒྱས་པའི་སྨོན་ལམ་ཡང་མཛད་དེ། ད་ལྟར་རྒྱཔྲ་རན་སིའི་ཡིག་ཚང་དུ་ཡོད་པའི་ཏུང་ཧོང་ཡིག་རྙིང་ཞིག་ཏུ། འུའི་དུན་བརྟན་གྱི་བསྔོ་ཡིག་ཅེས་པར། བཙན་པོ་འུའི་དུན་བརྟན་གྱི་ཞལ་སྔ་ནས་ཀྱང་ཚེའི་བར་ཆད་ཀྱི་བགེགས་དང་བྲལ་ཏེ་ཚེ་ལ་དབང་ཐོབ་པར་སྨོན་ན། གཙུག་ལག་ཁང་དང་མཆོད་རྟེན་གསར་བརྩིགས་ཤིང་རྙིང་བཅོས་པ་ཡང་ལྷ་དང་མྱི་ཡི་མཆོད་པའི་རྟེན་ནམ་ཉི་མ་དང་ཟླ་བ་ཡོད་པའི་བར་དུ། དམ་པའི་ཆོས་མི་འཇིག་ཅིང། གནས་པར་གྱུར་ལ་འགྲོ་བ་མང་པོའི་བསོད་ནམས་ཀྱི་གཞིར་གྱུར་ཅིག །ཅེས་དང་། ཡང་བསྔོ་ཡིག་དེ་ལས། དམ་པའི་ཆོས་སྲུང་བ་དང་རྒྱལ་ཁམས་བྱིན་ཆེན་པོའི་སྲིད་བཅས་པའི་དོན་དང་། རྒྱལ་པོ་ཆེན་པོའི་དབང་དང་མཐུ་སྟོབས་ཀྱིས་དགྲར་གྱུར་པའི་སེམས་ཅན་གཞན། སྲོག་སྲིད་ལ་ཕབ་པ་མན་ཆད་གནོད་པའི་ཕྱོགས་སུ་གྱུར་ཏེ། ཞེས་དང་། བཙན་པོ་འུའི་དུན་བརྟན་གྱི་ཞལ་སྔ་ནས། ཚེ་རབས་ཀྱི་དངོས་སྡིག་གི་དྲི་མ་ནི་བྱང་། བསོད་ནམས་ཡེ་ཤེས་ཀྱི་ཚོགས་ནི་མྱུར་དུ་རྫོགས་ཤིང་། ཕྱོགས་བརྒྱད་ཀྱི་རྒྱལ་པོ་ཐམས་ཅད་ཀྱང་། བཀའ་འོག་ཏུ་བསྡུས་པ་དང་། ཞེས་སོགས་དང་། ཏུང་ཧོང་གཏེར་ཡིག་གི་ཚན་པ་གཞན་ཞིག་ཏུ། ལྷ་སྲས་ལྷའི་དྲིན་རེ་ཆེ། ། བཀའ་ལུང་གཞུང་དང་མཐུན་པའི་ཚེ། ། ཕྱི་ནང་གཉིས་ཀྱི་སློབ་དཔོན་དང༌། ། ལས་ཀྱི་རྡོ་རྗེ་མཁས་པ་གསུམ། ། མ་འདྲེས་སྤྱོད་པ་འདི་ལྟ་བུ། ། མཁས་བཙུན་སྤྱོད་པ་འཁྲུགས་པ་མེད། ། བོད་ཁམས་ཀུན་ཀྱང་བདེ་ཞིང་སྐྱིད། ། ལྷË་སྲས་དར་མ་མན་ཅད་དང༌། ། འོད་སྲུས་(སྲུང་)དབོན་སྲས་མན་(ཡན་)ཆད་དུ། ། སྤྱིར་ནི་དར་ཞིང་ཅེས་(ཆེས་)པས་། ། མྱིར་སྐྱེས་ཀུན་ཀྱང་འགྲུབ་པར་བཞེད། ། ཅེས་འབྱུང་བ་ལྟར་མི་ལོ་གཉིས་ཀྱི་རིང་བསྟན་པ་རིན་པོ་ཆེར་བྱ་བ་རྒྱ་ཆེར་བྱས་ནས་འཁོར་འབངས་བསྐྱངས་པས་བོད་ཁམས་ཀུན་ཀྱང་བདེ་ཞིང་སྐྱིད་པ་བྱུང༌། གཉིས་པ་ནང་ཁུལ་རྗེ་བློན་དང་བོན་བན་བར་གྱི་འགལ་བ་ཅི་ཆེར་འཕེལ་ཏེ་རྒྱལ་ཁྲིམས་ཉམས་པ་ནི། དེ་ཡང་བཙན་པོ་འདིས་བློན་སྟག་རྣ་སོགས་སྟོབས་དང་དཔུང་པའི་རྒྱལ་ཐབས་ལ་མཁས་ཤིང་། དམ་པའི་ཆོས་ལ་དེ་ཙམ་ཞེན་པ་མེད་པའི་བློན་འཁོར་རྣམས་ལ་གོ་བབ་མཐོན་པོ་གནང་བ་དང་། དཔྱ་ཁྲལ་གྱི་ཡོང་འབབ་ལས་དགེ་འདུན་ལ་ལོ་ཕོགས་ཉུུང་དུ་བཏང་བ་དང་། ལོ་རེར་དགེ་འདུན་གྱི་གྲངས་ཚད་ངེས་ཅན་ལས་འཇུག་ཏུ་མི་ཆོག་པ། མཐའ་མཚམས་དམག་དཔུང་གི་གྲང་འབོར་རྩ་འཛིན་གྱིས་གྲངས་འབོར་དེ་ཉིད་མ་ལོངས་བར་དུ་རབ་བྱུང་དུ་འཛུལ་མི་ཆོག་པ། ས་མཚམས་སྲུང་དམག་གི་ཕོགས་ཐོབ་དང་མཐུན་རྐྱེན་སླར་གསོ་གནང་བ་སོགས་ལ་བརྟེན་ནས། རབ་བྱུང་དགེ་འདུན་གྱི་སྡེའི་འཕེལ་ཁ་དང་མཐུན་རྐྱེན་ལ་ཚད་བཀག་ཐེབས་པས། ཁྲི་རལ་ཕྱོགས་གཏོགས་ཀྱི་བློན་པོ་ཚོས་བསམ་ཡས་དགོན་གྱི་རབ་བྱུང་གི་སྡེ་དང་ཆོས་ལ་དགའ་བའི་མང་ཚོགས་ལ་རྒྱལ་པོས་ཆོས་ལ་གནོད་པའི་ལས་བྱས་ཚུལ་སྒྲོག་སྟེ། ཐོག་མ་བློན་འཁོར་ནང་ཁུལ་གྱི་འགལ་ཟླ་དེ་ཉིད་རབ་བྱུང་དང་ཁྱིམ་པ་སོགས་མང་ཚོགས་ཀྱི་ཁྲོད་དུ་ཁྱབ་ནས་རྒྱལ་པོ་ལ་ཡིད་ཆེས་དང་གདེངས་འཇོག་བྱེད་མཁན་ཇེ་ཉུང་དུ་གྱུར། དེ་དང་དུས་མཚུངས་སུ་བོད་ཡུལ་སྟོད་སྨད་ཀུན་ཏུ་སད་སེར་དང་ནད་ཡམས་འདྲ་མིན་བྱུང་བ་དེ་སྔོན་ཁྲི་རལ་སྲིད་གཞུང་དང་ཕྱོགས་འགལ་གྱུར་པའི་བློན་པོ་ཚོས། བོད་ཆོས་བྱས་པས་བཀྲ་མི་ཤིས་པར་བྱུང་བ་བསྙད། ལངས་ཕྱོགས་དེ་གཉིས་ཀྱི་བར་ནས་བཙན་པོས་ཐག་གཅོད་བྱ་རྒྱུ་གཅིག་ཡོད་པ་དེ་ནི་དམ་པའི་ཆོས་ཉིད་རྣམ་པར་དག་མིན་བརྟག་དཔྱད་བྱ་རྒྱུ་དེ་ཡིན་པས། ཐོག་མར་བོད་ཀྱི་སྐུ་རྟེན་ཁག་རྟོག་དཔྱོད་བྱེད་པའི་ཆེད་ཇོ་བོ་ཤུཀྱ་མུ་ནེའི་ལོ་རྒྱུས་ལ་རྟོག་ཞིབ་བྱས་ཏེ། དང་པོ་རྒྱ་གར་ནས་བྱུང་ཚུལ་དང་། སྐབས་དེར་རྒྱ་གར་ལ་ཤིས་པ་དང་མི་ཤིས་པ་ཇི་ལྟར་བྱུང་ཡོད་མེད། དེ་ནས་རྒྱ་ནག་ཏུ་བརྫངས་རྗེས་རྒྱ་ནག་ལ་ཇི་ལྟར་བྱུང་ཚུལ། གལ་ཏེ་སྐུ་རྟེན་དེ་ཉིད་ཤིན་ཏུ་རྩ་ཆེན་ཞིག་ཡིན་ན། རྒྱ་གར་རྒྱལ་པོས་རྒྱ་ནག་ཏུ་བརྫང་མིན། ཐང་རྒྱལ་པོས་རྩ་ཆེན་བརྩི་ས་ཞིག་ཡིན་ན། བོད་དུ་བསྐྱལ་མིན། ལྷག་དོན་ཀོང་ཇོ་ཐང་རྒྱལ་པོའི་སྲས་མོ་དངོས་མིན་པར་རྩ་ཆེན་སྐུ་རྟེན་ཞིག་བསྐྱལ་བརྫངས་བྱེད་མིནབཅས་ལ་རྟོག་ཞིབ་ནན་པོའི་ལུགས་ཀྱིས་མཐའ་སྡོམ་བྱས་པ་དང༌། ད་དུང་སྐུ་རྟེན་དངོས་ལ་ཚ་འཇམ་ཅི་རིགས་ཀྱིས་རྟོག་ཞིབ་བྱས་ཀྱང་རྟགས་མཚན་དམིགས་བསལ་བ་གང་ཡང་མ་བསྟན་པས། གཙུག་ལག་ཁང་གི་ཕྱིར་བཏོན། དེ་ན་ཕྱག་རྡོར་གྱི་སྐུ་ཞིག་ཡོད་པ་དེར་ཐག་པ་བཏགས་ནས་འཐེན་བཅུག་པས། འཐེན་མཁན་དེ་མ་ཉིད་དུ་འཆི་བས་སྐུ་དེ་ཉིད་རྣམ་དག་ཏུ་རྩིས་ནས་བཞག། དེ་བཞིན་དབུས་ཁུལ་གྱི་གཙུག་ལག་ཁང་དང་དགོན་སྡེ་ལྷ་ཁང་ཆེ་ཕྲ་ཕལ་ཆེ་བའི་སྐུ་རྟེན་རྣམས་རྟོག་ཞིབ་བྱས་ཏེ་གསུང་བྱོན་པ་དང་ཁྲག་དོན་པ་སོགས། རྟགས་མཚན་བྱུང་རིགས་ཀུན་རྣམ་དག་རྩིས་ཏེ་རང་མལ་བཞག་པ་དེ་དག་ལ་དུས་ཕྱིས་གླང་དར་ཁྲིམས་ཐར་མར་གྲགས་ཤིང་། ད་ལྟའང་འགའ་རེ་མཇལ་རྒྱུ་ཡོད་པ་རྣམས་རྩ་ཆེར་བརྩི་བ་མ་གཏོགས། བདུད་རྒྱལ་གྱིས་ལག་པ་འཆང་མྱོང་བ་རེད་ཅེས་སྡུག་པོ་རྩི་མཁན་སུ་ཡང་མེད། རྟགས་མཚན་མ་བསྟན་པའི་སྐུ་འདྲའི་རིགས་རྣམས་ཆུ་ལ་བསྐྱུར་བ་དང་། ས་འོག་སྦས་པ་སོགས་བྱས། དེ་བཞིན་ཆོས་པའི་སྡེ་ཚན་ཁག་ལས་སྔགས་འཆང་སློབ་དཔོན་སངས་རྒྱས་ཡེ་ཤེས་ལ་ཉམས་སད་བྱས་པས། བྲག་ལ་ཐོག་ཕབ་པ་སོགས་ཡ་མཚན་ཞིང་འཇིགས་དགོས་པའི་རྫུ་འཕྲུལ་དུ་མ་བསྟན་པ་ལས། ཆོས་པ་རྣམ་དག་ཏུ་རྩིས་ནས་བསྔགས་བརྗོད་དང་གུས་འདུད་བྱས། དམག་དང་འུ་ལག་གི་ཁྲལ་ལས་གཡོལ་ནས་རབ་བྱུང་བའི་སྡེར་འཛུལ་མཁན་ཚོར་རྟགས་མཚན་གང་ཡང་བསྟན་རྒྱུ་མེད་པས་དགེ་འདུན་གྱི་སྡེ་ལས་བཏོན་ནས་དམག་དང་ཁྲལ་འུ་ལ་བརྫངས། བྱ་ཚུལ་འདི་དག་བསྟན་པ་ལ་དག་ཐེར་དང་རྨ་འབྱིན་པ་གང་ཞིག་ཡིན་མིན་དཔྱད་པར་བྱ་བའི་རིགས་ཏེ། ས་རྔོག་བུ་གསུམ་དང་རྗེ་ཙོང་ཁ་པ་སོགས་ཀྱིས་སྔོན་བྱོན་མཁས་པའི་གསུང་རབ་ཁག་ལ་ལུང་རིགས་ཀྱིས་རྟོག་ཞིབ་ནན་པོའི་ལུགས་སུ་བྱས་ནས་གཏན་འབེབས་མཛད་པ་དེ་དག་ཀྱང་བསྟན་པ་ལ་སྲི་ཞུ་དང་རྨ་འབེབས་གང་ཞིག་འགྱུར་མིན་དཔྱོད་པར་མཛོད་ཅིག་ཅེས་པ་ཡང་འཕྲོས་གླེང་ཙམ་སྟེ། ཁྲི་རལ་སྲིད་གཞུང་དང་ཕྱོགས་འགལ་གྱུར་པའི་བློན་པོ་(དུས་ཕྱིས་ལོ་རྒྱུས་མང་ཆེ་བའི་ནང་འདི་ཚོ་ལ་ཆོས་ལ་མི་དགའ་བའི་བློན་པོ་དང་བདུད་བློན་ཞེས་བྲིས་འདུག)ཚོས་གོ་སྐབས་འདི་དམ་འཛིན་བྱས་ཏེ་རང་ཉིད་དང་ཕྱོགས་འགལ་བྱེད་མཁན་རྣམས་འབུར་འཇོམས་བྱེད་པའི་ཆེད། དམངས་ཀྱི་དད་པའི་རྟེན་གཙོ་ཇོ་ཤག་གཉིས་གཙུག་ལག་ཁང་ནས་ས་སྦས་བཏང་། སྐུ་རྟེན་བཤིགས། གསུང་རྟེན་སྦར། ལྷ་ས་དང་བསམ་ཡས་བཤས་ཁང་དང་། ཕྱིིས་ཝ་ཚང་དང་སྤྱང་ཚང་དུ་གྱུར་པ་སོགས་སྔོན་བྱོན་མེས་དབོན་གོང་མ་ཚོས་མི་ལོ་བརྒྱ་ཕྲག་ལྷག་གི་རིང་བཞག་པའི་མཛད་རྗེས་མང་ཆེ་བ་རྩམ་པ་རླུང་ལ་འཕྱར་བ་ལྟར་གྱུར། ཆོས་ལ་དད་པའི་སེར་སྐྱ་མང་ཚོགས་ཀྱིས་ཡུལ་དུ་བཀྲ་མི་ཤིས་པ་བྱུང་བའི་རྐྱེན་བཙན་པོས་ཆོས་བསྣུབས་པ་ལས་བྱུང་བར་སྒྲོགས་ནས་ལྐོག་ཏུ་རྒྱལ་པོ་ལ་ངན་སྨྲས་སྣ་ཚོགས་བྱས་པར་མ་ཟད། མཐར་བཙན་པོ་དགུང་ལོ་སོ་བཞི་པ་མེ་སྟག་(༨༤༦)ལོར་བསམ་ཡས་དགོན་པའི་མཁན་ཟུར་ལྷ་ལུང་དཔལ་གྱི་རྡོ་རྗེ་ཡེར་བ་བྲག་ཏུ་སྒྲུབ་པ་ལ་བཞུགས་པ་ལས་ལངས་ནས། བཙན་པོས་ཇོ་ཁང་མདུན་གྱི་རྡོ་རིང་ཡི་གེ་ཀློག་བཞིན་པའི་སྐབས་དཔྲལ་བར་མདའ་བརྒྱབས་ཏེ་བཀྲོངས། བཙན་པོ་འདི་ཉིད་གྲོངས་ཁར། ཡང་ན་ལོ་གསུམ་སྔ་བའམ་ཡང་ན་ལོ་གསུམ་ཕྱིས་སོང་། ཞེས་པའི་སྡོམ་ཚིག་གཅིག་བཞག་ཡོད་པ་འདིར་ལོ་རྒྱུས་སྨྲ་བ་ཚོས་མིག་ཆུ་ཁོག་པ་ལ་མིད་ནས་ཞིབ་འཇུག་གི་སྨྱུག་རྩེ་རེ་ཞིག་དཔྲལ་བ་ལ་བཙུགས་ཏེ་བསམ་གཞིགས་མི་བྱེད་ཀ་མེད་ཡིན། ཆོས་འབྱུང་བསྟན་པའི་རྒྱལ་མཚན་ལས། རྒྱལ་སྲིད་ཆོས་ལ་ཤོར་དོགས་ནས་རྗེ་ཡིས་ཆོས་སྤངས། ཞེས་གསུངས་པ་འདིས་བཙན་པོས་རྒྱལ་སྲིད་ཀྱི་དོན་དུ་ཆོས་པའི་ལམ་ལུགས་ལ་བསྒྱུར་བཅོས་ངེས་ཅན་ཞིག་གཏོང་དགོས་བྱུང་བ་ལས་ཆོས་ལ་སྐྱོན་མཐོང་ནས་མ་ཡིན་པར་ར་སྤྲོད་བྱས་ཡོད་ལ། རྒྱལ་སྲིད་དང་རྒྱལ་ཁབ་ནི་མི་རིགས་དང་རྒྱལ་ཁབ་གང་ཞིག་ཡིན་ཡང་དེའི་ཆབ་དཔལ་རིག་གསུམ་གྱི་རྟེན་གཞི་གཙོ་བོ་དེ་ཡིན་པས། དེ་ཉིད་བརྟན་པོ་བྱེད་པའི་ཐབས་ལ་བརྩོན་པ་ནི། རྒྱལ་པོ་ཞིག་གི་ངོས་ནས་བཤད་ན་འོས་ཤིང་རིགས་པ་ཡིན་མིན་ལོ་རྒྱུས་སྨྲ་བ་ཚོས་བརྟག་འོས་པ་ཞིག་ཀྱང་ལོས་ཡིན། འདིར་ཆོས་འབྱུང་ལ་ལར་བདུད་དང་ཐེའུ་རང་གི་སྤྲུལ་པར་བཤད་པ་དང་། དགོངས་དོན་དངོས་དང་ལེ་དབར་སྟོང་ཕྲག་གིས་ཆོད་པའི་རྒྱུད་དང་ལུང་སྟོན་གྱི་ཚིག་ཕྲེང་འགའ་ཞིག་ལ་བརྟེན་ནས་གླང་གི་མིང་དང་། མགོ་ལ་རྭ་ཡོད་པ་སོགས་ཀྱི་ཡི་གེ་བཀོད། དེ་ནས་ལྷ་སྒྲུང་དང་འདྲེས་པའི་གཏམ་ངོ་མཚར་བ་རེ་བཟོས་ནས་དམངས་ཁྲོད་དུ་ཁྱབ་བརྡལ་བྱས་པ་ལས། དོན་དངོས་ལ་བཙན་པོ་རིམ་བྱུང་གི་གདུང་རྒྱུད་ལས་ཆད་པའི་བོད་མི་རང་མཚན་པ། རང་ཉིད་ཀྱི་ཇུས་གཞི་དང་ཆོས་ཞེན་ཅན་གྱི་བློན་འཁོར། མང་ཚོགས་ཀྱི་བསམ་བློ་བཅས་ཁ་མ་འདུམ་པ་ལས་ནང་ཁུལ་ཟིང་ལོང་ཆེན་པོ་བྱུང་བ་དང་། རང་བྱུང་འབྱུང་བའི་ཁོངས་ནས་སྐར་ངན་ཤར་བ་དང༌། རི་བོ་ཉིལ་བ། ཆུ་བོ་བརྡོལ་བ། སད་སེར་དང་ནད་ཡམས་བྱུང་བ་བཅས་ལ་བརྟེན་ནས། ལོ་ངན་ལོའི་གཉེར་པ་དང་། དུས་ངན་ལོའི་དགེ་བསྐོས་ཞེས་པའི་དཔེ་ལྟར་བོད་རྒྱལ་ཁབ་ཆེན་པོའི་གཅིག་གྱུར་གྱི་གོང་བུ་ལྕགས་གོང་འདྲ་བ་དེ་ཕྱི་ནང་གི་རྐྱེན་དུ་མས་སིལ་འཐོར་དུ་སོང་བའི་འཕྲང་སྣེ་ལ་སྡོད་པའི་མཐའ་མཇུག་གི་བོད་ཀྱི་རྒྱལ་པོ་ཞིག་ཡིན་པ་ནི་ལོ་རྒྱུས་དང་མཐུན་པ་ཡིན་ནོ། ། སེམས་ལྡན་རྒྱལ་བློན་ཕན་ཚུན་ནང་དམེ་བྱེད། ། སེམས་མེད་གནམ་ས་ཆུ་ཡི་འབྱུང་བ་འཁྲུགས། ། ཆོས་ལྡན་ཞིང་དུ་ཆོས་ཀྱི་རྒྱལ་སྲིད་ཉམས། ། འདི་ཀོ་ཁ་བ་རི་བའི་ཆག་སྒོ་ཞིག ། ལྷ་སྲས་དར་མའི་མགོ་ཡི་རྭ་ཅོ་དང་། ། ལུང་ཤར་རྩིས་པའི་རྐུབ་ཀྱི་རྔ་མ་གཉིས། ། ཞེན་པའི་ཐ་གུས་འཆིངས་པའི་བོད་རྒན་ཚོས། ། སྨིག་རྒྱུར་ཆུ་རིས་འཛིན་པའི་བཅོས་སྒྲུང་ཡིན། །ཞེས་ཀྱང་སྨྲས་སོ། །